Ερώτηση στη Βουλή κατέθεσε η βουλευτής του ΣΥΡΙΖΑ Θεοδώρα Τζάκρη την οποία συνυπογράψει η συνάδελφός της Πέτυ Πέρκα στην οποία κάνει λόγο για "Προκλητικές αμοιβές στις ΔΕΚΟ της ΕΕΣΥΠ Α.Ε. (Υπερταμείο)» και “πολιτικοποίηση των ΔΕΚΟ".

Συγκεκριμένα οι ερωτώντες βουλευτές υποστηρίζουν στην ερώτηση που κατέθεσαν προς τους υπουργούς Οικονομικών και Υποδομών και Μεταφορών:



1. Διαπιστώνεται η πλήρης αποτυχία του της κυβέρνησης της Νέας Δημοκρατίας να χρησιμοποιήσει το Υπερταμείο (ΕΕΣΥΠ Α.Ε.) για να προχωρήσει στην αποπολιτικοποίηση της δημόσιας διοίκησης, όπως είναι ο ρόλος του στον ιδρυτικό του νόμο. Τούτο τεκμηριώνεται από την πλήρη επαναπολιτικοποίηση όλων των φορέων στις αστικές συγκοινωνίες της Αθήνας, αλλά και στις ΔΕΚΟ γενικότερα. Υπάρχει μία πλήρης επιβολή κυβερνητικών κομματικών επιλογών που είχαν προαναγγελθεί και μάλιστα είχαν δει το φως της δημοσιότητας. Πρόσφατα το Υπερταμείο άλλαξε τις διοικήσεις των μεγάλων φορέων των αστικών συγκοινωνιών ΟΣΥ και ΣΤΑΣΥ, βάζοντας παντού “γαλάζια” στελέχη. Το Υπερταμείο δεν τήρησε ούτε τα προσχήματα, καθώς υποτίθεται δημιουργήθηκε ακριβώς για να αποπολιτικοποιήσει τη δημόσια διοίκηση. Στη ΣΤΑΣΥ (Μετρό) ο νέος Πρόεδρος και ο νέος Διευθύνων Σύμβουλος είναι γνωστά στελέχη της Ν.Δ., που είχαν και στο παρελθόν δημόσιες θέσεις (αντινομάρχες, κ.λ.π.), το ίδιο και στην ΟΣΥ (ο νέος Διευθύνων Σύμβουλος πρώην υποψήφιος βουλευτής με τη Ν.Δ. και πρώην Διευθύνων Σύμβουλος ΔΕΚΟ επί προηγούμενης κυβέρνησης Ν.Δ.). Στον ΟΑΣΑ ο νέος πρόεδρος έχει διατελέσει Γενικός Γραμματέας Μεταφορών στην κυβέρνηση της ΝΔ επί κυβέρνησης Κ. Καραμανλή. Συνεπώς είναι φανερό ότι πρόκειται για στελέχη που δεν επιλέγησαν από την αγορά, αλλά το αντίθετο από το κομματικό περιβάλλον. Προχωρά δηλαδή το Υπερταμείο σε μία πλήρη επαναπολιτικοποίηση της δημόσιας διοίκησης, σε αντίθεση με τις επιταγές του ιδρυτικού του νόμου. Σημειώνουμε επίσης ότι ποτέ δεν λήφθηκαν υπόψη οι αξιολογήσεις των προηγουμένων διοικήσεων από διεθνείς εταιρίες αξιολόγησης και «ξηλωθήκαν» χωρίς εξαίρεση. Συνεπώς το Υπερταμείο ουδόλως έλαβε υπόψιν του τις αξιολογήσεις αυτές και η μοναδική του "αξιολόγηση'' ήταν η ευθυγράμμιση του με τις πολιτικές οδηγίες και κατευθύνσεις για τοποθετήσεις αμιγώς πολιτικών στελεχών. Για το λόγο αυτό θα πρέπει να δοθούν οι αξιολογήσεις τόσο των στελεχών που απομακρύνθηκαν – πριν το τέλος της θητείας τους – όσο και των στελεχών που τοποθετήθηκαν. Επιπλέον θα πρέπει κύριοι Υπουργοί να γίνει μία αξιολόγηση του Υπερταμείου, κατά πόσον δηλαδή τηρεί την καταστατική και νομική του υποχρέωση για αποπολιτικοποίηση της δημόσιας διοίκησης, τομέας στον οποίο θεωρούμε ότι αποτυγχάνει.

2. Παράλληλα, μεσούσης της κρίσης στο χώρο της δημόσιας υγείας, και ενώ πλήθος συμπολιτών μας καλούνται να ζήσουν με 400 ευρώ το μήνα, σπεύδετε να θεσπίσετε νέες προκλητικές αμοιβές, που αφορούν στα νέα διοικητικά συμβούλια. Η απόφαση του Υπερταμείου ελήφθη βάσει του νόμου 4643/2019 της Ν.Δ., που ψηφίστηκε πριν από 6 μήνες με σκοπό – όπως έλεγε τότε η Νέα Δημοκρατία – να μπορέσουν οι Δημόσιες Επιχειρήσεις να προσελκύσουν ικανά στελέχη από τον ιδιωτικό τομέα. Με την απόφαση αυτή διπλασιάστηκαν οι αμοιβές των διοικητών των τριών φορέων (ΣΤΑΣΥ, ΟΣΥ, ΟΑΣΑ) και έγιναν 90.000 ευρώ το χρόνο ή 7.500 ευρώ το μήνα (από τα μισά επί ΣΥΡΙΖΑ), ενώ τα μέλη των Διοικητικών Συμβουλίων αμείβονται με 400 ευρώ ανά συνεδρίαση (από 50 ευρώ που ήταν με την προηγούμενη κυβέρνηση). “Χρυσές” είναι οι αμοιβές και σε άλλες ΔΕΚΟ του Υπερταμείου. Ενδεικτικά ο Διευθύνων Σύμβουλος της ΕΥΔΑΠ θα παίρνει 128.000 ευρώ ή 10.666 το μήνα και ο αναπληρωτής του 90.000 το χρόνο με μπόνους από 15% έως 30% αναδρομικά (ενώ επί ΣΥΡΙΖΑ η αμοιβή ήταν 57.000 ευρώ το χρόνο, δηλαδή κάτω και από το ήμισυ). Για δε τη χρεωκοπημένη όπως λέτε ΔΕΗ, ο νέος Διευθύνων Σύμβουλος θα λάβει 200.000 ευρώ το χρόνο και μπόνους μέχρι 100.000 ευρώ, περίπου 25.000 ευρώ μηνιαίως.

Είναι φανερό ότι η Κυβέρνηση, μέσα στην παγκόσμια κρίση του κορονοϊού, ενεργώντας με πολιτική πονηριά αντικαθιστά παντού τα στελέχη και διπλασιάζει με νόμο που ψήφισε πριν από 6 μήνες τις αμοιβές τους κατ' εφαρμογή του ρητού "ο λύκος στην αναμπουμπούλα χαίρεται”. Το Υπερταμείο, είναι πλέον ουραγός των εξελίξεων και υλοποιεί τα κυβερνητικά σχέδια μέχρι κεραίας. Επί των ημερών της κυβέρνησή της ΝΔ “ξέχασε” την ανεξαρτησία του, την οποία με τόσο στόμφο και σοβαρότητα ισχυριζόταν ότι είχε και υλοποιεί όλες τις προκλητικές αποφάσεις της κυβέρνησης.

Για τους λόγους αυτούς ερωτώνται οι κ.κ. Υπουργοί:

(1) Αληθεύει ότι οι νέες αμοιβές των ΔΕΚΟ του Υπερταμείου (Μεταφορών, ΕΥΔΑΠ κ.λ.π.) είναι υπερδιπλάσιες από τις αντίστοιχες επί των κυβερνήσεων του ΣΥΡΙΖΑ;

(2) Εκτιμάτε ότι οι αμοιβές των 400 ευρώ ανά συνεδρίαση για κάθε μέλος των νέων διοικητικών συμβουλίων, σε σχέση με τις αμοιβές των 50 ευρώ της προηγούμενης περιόδου, δεν συνιστούν μία πρόκληση προς τον ελληνικό λαό;

(3) Βάσει ποιας διαδικασίας και ποιων αξιολογήσεων έγινε τόσο η απομάκρυνση των προηγούμενων διοικήσεων των οργανισμών ΣΤΑΣΥ, ΟΣΥ, ΟΑΣΑ όσο και η επιλογή των νέων διοικήσεων των οργανισμών αυτών;

(4) Δεν θεωρείτε, ότι οι πρόσφατες τοποθετήσεις προβεβλημένων κομματικών στελεχών της Ν.Δ. στις ΔΕΚΟ των αστικών συγκοινωνιών, που μάλιστα είχαν δει το φως της δημοσιότητας πολύ πριν την τοποθέτησή τους, βρίσκονται σε πλήρη αντίθεση με τον ιδρυτικό νόμο του Υπερταμείου (ΕΕΣΥΠ Α.Ε.), το οποίο είναι υποχρεωμένο να τηρήσει τις προβλέψεις αυτού;

